Pia Gjellerup (S), 1999-12-09:
Når man hører hr. Tom Behnke, så er man nu i tvivl om, hvorvidt Berlinmuren er faldet.
Man kunne da høre, at han stod og slog hovedet ind i den igen og igen og igen og igen.
I øvrigt vil jeg indlede et helt andet sted, nemlig ved at gribe fat i noget af det, som jeg synes er ærgerlig optræden i Folketinget.
I Folketinget kan vi være uenige.
Vi kan være meget uenige.
Vi kan diskutere, som om verdensrevolutionen stod på vores dørtrin.
Det synes jeg er væsentligt.
Det har jeg respekt for, og det holder jeg meget af at deltage i.
Men jeg synes, det er ubehageligt, og jeg synes, det er underlødigt, når debatten udvikler sig til, at man bliver skudt synspunkter i skoene, man aldrig har haft.
Og der er det hr. Kim Andersen, jeg taler til.
Han præsterede - og jeg er sikker på, at det er mod bedre vidende - at forvanske det, jeg har stillet i udsigt ved min tiltrædelse som erhvervsminister med hensyn til lettelse af administrative byrder.
Den beskrivelse, hr. Kim Andersen her gav af, hvad jeg skulle have sagt i marts 1998, er under al kritik.
Det, jeg har udtalt, det, jeg mener er rigtigt, det, jeg mener, at vi har kunnet arbejde for, og som vi på det tidspunkt faktisk havde grundlag for at tro kunne lade sig gøre inden for 3 år, var at lette de administrative byrder i relation til det offentlige med 20 pct. for særligt de små virksomheder.
Jeg beder hr. Kim Andersen notere sig den formulering.
Grundlaget for at udtale den var, at på det tidspunkt havde vi - også min forgænger hr. Jan Trøjborg - netop præsenteret ideerne i det, der i dag er blevet til erhvervsservice.
På det tidspunkt mente vi, at det kunne være et væsentligt bidrag til en lettelse af administrative byrder i de små virksomheder, og det var netop det tilsagn, min forgænger gav, som jeg gentog ved min tiltrædelse.
Så der skal ikke tales om antal og alt muligt andet, som hr. Kim Andersen fik det forvansket til.
Hvis jeg gør hr. Kim Andersen uret, og det ikke er mod bedre vidende, det bliver udtalt, så vil jeg håbe, at det ikke høres mere.
Det skal jo være tilgivet, hvis man har talt på det grundlag, man har hørt andre udtale sig om i givet fald mod bedre vidende.
Hr. Kim Andersen har også nogle kolleger, der kunne have fundet på det.
Administrationsgodtgørelsen er altså særlig god.
Og jeg synes sådan visionsløse ordninger, der oven i købet er permanente, må da være dem, der står først i rækken af de erhvervstilskud, som Det Konservative Folkeparti og Venstre ellers meget gerne taler om at reducere, uden at vi nogen sinde kommer til at få nogen realiteter bag ordene.
Jeg vil blot gerne sige her, at administrationsgodtgørelsen faktisk er et administrativt uhyre.
Den er utrolig vanskelig at administrere for de enkelte virksomheder, så de får fat i de beløb, der er tale om.
6.000 kr. hvis man ikke har nogen ansatte, og så bliver man straffet med at miste de 3.000 kr., hvis man ansætter én.
Adminstrationsgodtgørelsen er visionsløs, ja, den er værre end det, den vender på hovedet.
Den straffer dem, der sætter beskæftigelse i værk.
Jeg synes, det er bedre, som det foreslås her - det er selvfølgelig også derfor, jeg er glad for at kunne lægge navn til det - nemlig en ordning, som dyrkes i et privat erhvervsliv, som bygger på at professionalisere en administration, som får et bidrag fra det offentlige til hurtigt at få en størrelse, så den er konkurrencedygtig, en 3-årig ordning, hvor man skaber tillid til dem, der er operatører, og giver en mulighed for at yde et professionelt bidrag fra de omhandlede virksomheder ved at etablere en IT-platform i virksomheden.
Det synes jeg er betydelig mere visionært.
Det er dér, det offentlige skal være for at igangsætte noget, som i øvrigt har perspektiver, og som kan leve i erhvervslivet i al almindelighed.
Men der vil jeg kvittere for, at fru Pernille Sams også mente, at det ville blive en succes.
Jeg synes, der kunne have været grund til, at også Venstre roste dette lovforslag, som er særligt forstået på den måde, at loven skal fungere i 3 år, og så er den ophævet, 3 år, hvor vi etablerer en godkendelsesordning, som skal skabe den fornødne tillid til, at kunderne har grund til at overlade oplysninger til en serviceleverandør, og som samtidig går hånd i hånd med skabelsen af en IT-platform med et tilskud til de små virksomheder, som typisk ikke har så meget IT, om overhovedet noget.
Det er i øvrigt i mange andre sammenhænge ganske frugtbart, om de små virksomheder på denne måde får en ganske fornuftig tilskyndelse til at bevæge sig stille og roligt hen
imod en anvendelse af informationsteknologien
Der er lavet undersøgelser, som er blevet rettet til og besvaret af en række af de virksomheder, det handler om.
Mange, mange, mange virksomheder har været spurgt.
Svarene til undersøgelserne har fortalt os, at de mener, at de kan spare ganske megen tid på den administration, virksomheden under alle omstændigheder laver for sig selv.
Man fører jo ikke kun regnskab, fordi man skal give det til det offentlige.
Man fører det jo også for at have styr på det selv.
Også det der med at sørge for ens bogholderi i forhold til at sende regninger ud og sørge for, at de også bliver betalt, eller at der bliver rykket for dem, hvis de ikke bliver det, og så den administration, der rettes til det offentlige.
Der vil også ifølge undersøgelserne kunne spares ganske mange omkostninger, så alt i alt synes jeg, at der er god grund til at være glad for, at det er lykkedes at give et væsentligt bidrag til en professionalisering af håndteringen af den administration, som der under alle omstændigheder vil være en hel del af.
Så kan vi skændes om, hvorvidt vi tror, at verden bliver mere eller mindre kompliceret, og om vi bliver meget bedre, eller om vi kun bliver sådan lidt halvsløve til at regulere bedre her i Folketinget og i andre offentlige sammenhænge.
Under alle omstændigheder vil der være administrative udfordringer, og derfor er det fornuftigt at prøve og se, om vi kan bidrage til, at de små virksomheder får samme stordriftsfordele og muligheder for sådanne som de store virksomheder, qua det, at de har flere ressourcer.
De skal gøre de samme ting mange flere gange i forhold til mange flere ansatte osv.
, osv.
Vi prøver at sikre de små virksomheder de samme stordriftsfordele og den samme professionalisering, som de store virksomheder selvfølgelig nyder godt af helt qua deres natur og størrelse.
Med dette så ikke være sagt, at det ikke er vigtigt at blive ved med at gennemgå den lovgivning, vi har, for at sørge for, at den og det regelværk, der er knyttet til den, bliver til at håndtere og bliver så enkel som mulig og, jeg er lige ved at sige, får skåret fedtet af en gang imellem.
Begge de to målsætninger, gennemgang af den eksisterende lovgivning og regelværket og skabelsen af en god lovgivning af høj kvalitet og en regulering af en høj kvalitet, er begge målsætninger, som bestemt ikke tilsidesættes af, at der skabes et erhvervsservicekoncept eller igangsættes et erhvervsservicekoncept.
Det er noget, der bliver bedre plads til, bedre rum for, og som vi alle sammen skal gøre os umage for.
Og jeg må da konstatere, at det indtil videre er relativt få i Folketinget, der bidrager med konstruktive forslag, der kan gennemføres, og som vil hjælpe både økonomisk og tidsmæssigt i virksomhederne. Jeg konstaterede, at vi i dette år har kunnet afskaffe en række administrative byrder, alt sammen initiativer, der er kommet fra regeringen samtidig med et forslag, der er kommet fra CD om at tilrettelægge den offentlige kontrol på en meget mindre bebyrdende måde for de virksomheder, som igen og igen viser at have orden i sagerne, og så til gengæld kunne koncentrere nogle kræfter og dermed altså også bebyrde de virksomheder lidt mere, som tit og ofte ikke har orden i tingene.
Men jeg må konstatere, at vi - regeringspartierne, SF og Enhedslisten og CD - indtil videre står relativt ene om at komme med de reelle forslag, der kan gennemføres.
De øvrige taler meget, det vil jeg meget gerne anerkende, men tale er såmænd ikke nok.